Dôvodová správa
A. Všeobecná časť
Návrh zákona, ktorým sa mení a dopĺňa zákon Národnej rady Slovenskej republiky 
č. 18/1996 Z. z. o cenách v znení neskorších predpisov predkladá Ministerstvo financií Slovenskej republiky v súlade s uznesením vlády Slovenskej republiky č. 583 z 24. októbra 2012, prijatým na základe Programového vyhlásenia vlády Slovenskej republiky na roky 2012-2016, v rámci ktorého vláda Slovenskej republiky deklaruje, že bude venovať zvýšenú pozornosť ochrane a zlepšeniu stavu vôd, optimalizácii ich využívania a ochrane pred škodlivými účinkami vôd, vrátane povodňových opatrení. 

V súlade s uznesením vlády Slovenskej republiky č. 583 z 24. októbra 2012 pre Ministerstvo financií Slovenskej republiky vyplynula úloha novelizovať zákon Národnej rady Slovenskej republiky č. 18/1996 Z. z. o cenách v znení neskorších predpisov s cieľom ustanoviť Ministerstvo životného prostredia Slovenskej republiky ako cenový orgán v oblasti ceny podzemnej vody ako strategickej suroviny určenej na prepravu alebo prevod vody cez hranice Slovenskej republiky. 

Rozšírením pôsobnosti Ministerstva životného prostredia Slovenskej republiky o reguláciu cien podzemnej vody určenej na prepravu alebo prevod vody cez hranice Slovenskej republiky bude Ministerstvu životného prostredia Slovenskej republiky umožnené dôsledne plniť úlohy na úseku ochrany podzemných vôd, a to aj vzhľadom na jeho pôsobnosť v oblasti životného prostredia vrátane vodného hospodárstva, ochrany pred povodňami, ochrany akosti a množstva vôd a ich racionálneho využívania a rybárstva okrem akvakultúry a morského rybolovu. Účelom regulácie cien je transparentným a nediskriminačným spôsobom zabezpečiť dostupnosť tovarov a s nimi súvisiacich regulovaných činností za primerané ceny a v určenej kvalite.

V súčasnosti je jediným regulačným orgánom štátnej správy s celoslovenskou pôsobnosťou v oblasti vodného hospodárstva Úrad pre reguláciu sieťových odvetví, ktorý podľa zákona č. 250/2012 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov, príslušných vykonávacích predpisov a schválenej Regulačnej politiky reguluje ceny za výrobu, dodávku a distribúciu pitnej vody verejnými vodovodmi podľa zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov. 

	Za účelom zníženia administratívnej záťaže podnikateľov, ktorí predávajú tovar, na ktorý sa nevzťahuje regulácia cien, sa navrhuje zrušiť povinnosť viesť a uchovávať cenovú evidenciu s výnimkou tých, ktorí spĺňajú minimálne dve z nasledujúcich troch podmienok, a to celková suma ich majetku presahuje 350 000 eur, obrat presahuje 700 000 eur a ide o podnikateľov s počtom zamestnancov vyšším ako 10.

	Návrh zákona nemá vplyv na rozpočet verejnej správy, na zamestnanosť, nemá sociálne vplyvy, vplyv na životné prostredie a ani vplyv na informatizáciu spoločnosti. Návrh zákona má pozitívny vplyv na podnikateľské prostredie.

	Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami, ktorými je Slovenská republika viazaná, ako aj právom Európskej únie.
B. Osobitná časť

K čl. I

K bodu 1 
	Zosúlaďuje sa úprava s úpravou v zákone č. 56/20012 Z. z. o cestnej doprave v znení neskorších predpisov.

K bodom 2, 3, 6 a 10
	Navrhovaná úprava reflektuje na úpravu v bodoch 8 a 9.

K bodu 4
	Rozhodnutia vyšších územných celkov, ktoré sa v súčasnosti zverejňujú vo Finančnom spravodajcovi ministerstva financií, sa navrhujú zverejňovať na webových sídlach vyšších územných celkov. Finančný spravodajca ministerstva financií sa v súčasnosti zverejňuje v elektronickej forme, a preto je opodstatnené, aby vyššie územné celky svoje rozhodnutia zverejňovali na svojich webových sídlach, a nie v publikačnom orgáne ministerstva financií.

K bodu 5
	 Navrhovanou úpravou sa ustanovuje, že povinnosť viesť a uchovávať cenovú evidenciu nemajú podnikatelia, ktorí predávajú tovar, na ktorý sa nevzťahuje regulácia cien a ktorí súčasne spĺňajú dve z týchto troch podmienok, a to celková suma ich majetku nepresahuje 350 000 eur, obrat nepresahuje 700 000 eur a ide o podnikateľov s počtom zamestnancov nižším ako 10.

K bodu 7
	Navrhovaná úprava ustanovuje cenové orgány uvedené v § 20 ods. 1 zákona ako orgány príslušné na konanie o porušení cenovej disciplíny v prvom stupni, a to vzhľadom na ich pôsobnosť podľa § 20 ods. 2 písm. f) zákona.
K bodu 8
	Rozširujú sa cenové orgány s pôsobnosťou v oblasti cien o Ministerstvo životného prostredia Slovenskej republiky v súlade s uznesením vlády Slovenskej republiky č. 583 
z 24. októbra 2012.

K bodu 9
	Ustanovuje sa pôsobnosť nového cenového orgánu nadväzne na úpravu v § 20 ods. 2 zákona a navrhovanú úpravu v bode 8 návrhu zákona. Súčasne s návrhom zákona je predkladaný zo strany Ministerstva životného prostredia Slovenskej republiky návrh novely zákona č. 364/2004 Z. z. o vodách a o zmene a doplnení zákona Slovenskej národnej rady 
č. 372/1990 Zb. o priestupkoch v znení neskorších predpisov (vodný zákon) v znení neskorších predpisov, ktorým sa navrhujú doplniť ustanovenia týkajúce sa pôsobnosti Ministerstva životného prostredia Slovenskej republiky pri stanovení ceny podzemnej vody ako strategickej suroviny. Predpokladaný termín účinnosti tejto novely bude rovnako 
1. 1. 2014. 

K bodu 11 
	V prechodnom ustanovení sa navrhuje ustanoviť oprávnenie cenových kontrolných orgánov vykonávať cenovú kontrolu u podnikateľov v rozsahu ich pôsobnosti podľa zákona aj za obdobie pred 1. januárom 2014. 

K čl. II 
	Účinnosť zákona sa navrhuje od 1. januára 2014.